CELEX: 62011TN0385
Language: da
Date: 2011-07-21 00:00:00
Title: Sag T-385/11: Sag anlagt den 21. juli 2011 — BP Products North America mod Rådet

24.9.2011   
            
            
               DA
            
            
               Den Europæiske Unions Tidende
            
            
               C 282/32
            
         Sag anlagt den 21. juli 2011 — BP Products North America mod Rådet
   (Sag T-385/11)
   2011/C 282/64
   Processprog: engelsk
   
      Parter
   
   
      Sagsøger: BP Products North America, Inc. (Naperville, De Forenede Stater) (ved advokaterne H.-J. Prieß og B. Sachs og solicitor C. Farrar)
   
      Sagsøgt: Rådet for Den Europæiske Union
   
      Sagsøgerens påstande
   
   
               —
            
            
               Artikel 2 i Rådets gennemførelsesforordning (EU) nr. 443/2011 (1) af 5. maj 2011 annulleres, for så vidt som den vedrører sagsøgeren.
            
         
               —
            
            
               Artikel 2 i Rådets gennemførelsesforordning (EU) nr. 444/2011 (2) af 5. maj 2011 annulleres, for så vidt som den vedrører sagsøgeren.
            
         
               —
            
            
               Rådet tilpligtes at betale sagens omkostninger i henhold til artikel 87 i Rettens procesreglement.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført fire anbringender.
   
               1)
            
            
               Første anbringende om tilsidesættelse af grundforordningerne om antidumping- og udligningstold, idet Rådets forordning (EF) nr. 598/2009 og nr. 599/2009 om biodieselimporter med oprindelse i Amerikas Forenede Stater (3) blev udvidet til at omfatte biodieselprodukter, der ikke oprindeligt var omfattet af forordningerne om antidumping- og udligningstold, i stedet for at der blev foretaget en ny undersøgelse, selv om blandingerne, der nu er underlagt Rådets gennemførelsesforordning (EU) nr. 444/2011, var specifikt undtaget fra området for Rådets forordning (EF) nr. 598/2009 og nr. 599/2009.
            
         
               2)
            
            
               Andet anbringende om, at der er foretaget åbenbart urigtige skøn med hensyn til vurderingen af de faktiske omstændigheder, navnlig med hensyn til den omstændighed, at blandinger med et lavere indhold af biodiesel (og som ikke pålægges nogen told) ikke kan genomdannes til blandinger med et højere indhold af biodiesel (som pålægges told), således at omgåelse ikke er mulig, samt med hensyn til sagsøgerens påståede omgåelse, idet der er foretaget en åbenbar fejlagtig bedømmelse af de økonomiske begrundelser for eksporterne, som sagsøgeren har givet.
            
         
               3)
            
            
               Tredje anbringende om tilsidesættelse af et væsentligt procedurekrav, idet der ikke er blevet givet en fyldestgørende begrundelse i Rådets gennemførelsesforordning (EU) nr. 444/2011 for udvidelsen af den endelige told til biodieselprodukter med en blanding med 20 % og lavere.
            
         
               4)
            
            
               Fjerde anbringende om tilsidesættelse af de grundlæggende EU-retlige principper om forbud mod forskelsbehandling og god forvaltningsskik, idet sagsøgeren ikke er blevet tildelt den toldsats, der finder anvendelse på »samarbejdende selskaber«, til trods for at sagsøgeren samarbejdede fuldt og helt.
            
         
      (1)  Rådets gennemførelsesforordning (EU) nr. 443/2011 af 5.5.2011 om udvidelse af den endelige udligningstold, der blev indført ved forordning (EF) nr. 598/2009 på importen af biodiesel med oprindelse i Amerikas Forenede Stater, til importen af biodiesel afsendt fra Canada, uanset om den er angivet med oprindelse i Canada, om udvidelse af den endelige udligningstold, der blev indført ved forordning (EF) nr. 598/2009, til importen af biodiesel i blandinger indeholdende 20 vægtprocent eller mindre biodiesel med oprindelse i Amerikas Forenede Stater og om afslutning af undersøgelsen vedrørende import afsendt fra Singapore (EUT L 122, s. 1).
   
      (2)  Rådets gennemførelsesforordning (EU) nr. 444/2011 af 5.5.2011 om udvidelse af den endelige antidumpingtold, der blev indført ved forordning (EF) nr. 599/2009 på importen af biodiesel med oprindelse i Amerikas Forenede Stater, til importen af biodiesel afsendt fra Canada, uanset om den er angivet med oprindelse i Canada, om udvidelse af den endelige antidumpingtold, der blev indført ved forordning (EF) nr. 599/2009, til importen af biodiesel i blandinger indeholdende 20 vægtprocent eller mindre biodiesel med oprindelse i Amerikas Forenede Stater og om afslutning af undersøgelsen vedrørende import afsendt fra Singapore (EUT L 122, s. 12).
   
      (3)  Rådets forordning (EF) nr. 598/2009 af 7.7.2009 om indførelse af en endelig udligningstold og endelig opkrævning af den midlertidige told på importen af biodiesel med oprindelse i Amerikas Forenede Stater (EUT L 179, s. 1.) og Rådets forordning (EF) nr. 599/2009 af 7.7.2009 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Amerikas Forenede Stater (EUT L 179, s. 26).